**R E L A C I O N**

**PËR**

**PROJEKTVENDIMIN**

**PËRCAKTIMIN E ÇMIMEVE DHE TARIFAVE PËR DHËNIEN NË SHFRYTËZIM/PËRDORIM TË FONDIT PYJOR KOMBËTAR, PËR VEPRIMTARI EKONOMIKE, SI DHE PËR PRODHIMET DRUSORE DHE JO DRUSORE "**

1. **QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN**

Qëllimi i këtij projektvendimi është përcaktimi i tarifave dhe çmimeve për të gjitha veprimtaritë ekonomike të përdorimit dhe shfrytëzimit në fondin pyjor kombëtar. Konkretisht, janë parashikuar tarifat për pjesë të fondit pyjor që shfrytëzohen për heqjen nga fondi pyjor kombëtar, tarifat dysheme për dhënien në përdorim me kontratë qeraje të fondit pyjor për ushtrimin e veprimtarive ekonomike të ndryshme, çmimet dhe tarifat për prodhimet drusore dhe jo drusore, tarifat dhe çmimet për grumbullimin dhe nxjerrjen e prodhimeve të dyta, si dhe tarifat e shpërblimit të dëmeve të shkaktuara në fondin pyjor nga ushtrimi i veprimtarive ekonomike.

Objektivi që synohet të arrihet është përdorimi/shfrytëzimi i qëndrueshëm i fondit pyjor kombëtar, duke marrë në konsideratë se pyjet janë një burim ekonomik që sjellin zhvillim, punësim, për të gjithë sektorët kryesorë të ekonomisë (bujqësi, industri, energji, turizëm, argëtim, etj.), ndaj përdorimi dhe përfitimi i të mirave duhet të jetë: (i) i qëndrueshëm në raport me mundësinë; (ii) i optimizuar sipas vlerës së përdorimit; (iii) i shpërndarë në mënyrë të drejtë në raport me investimin, punën dhe riskun e marrë përsipër; (iv) duke patur si prioritet, shtresat në nevojë.

1. **VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE**

Ky projektvendim është parashikuar në Programin Analitik të Projektakteve, për vitin 2022, në zbatim të nenit 25 dhe 27, të Ligjit nr. 57/2020 “Për pyjet”, me propozimin e ministrit të Turizmit dhe Mjedisit dhe ministrit të Financave dhe Ekonomisë.

Projektvendimi gjen mbështetje dhe është në një linjë me përcaktimet/drejtimet e dhëna nga dokumente të tjera për zhvillimin e qëndrueshëm të vendit, si SKZHI-ja 2020, dokument kryesor strategjik kombëtar që mbështet zhvillimin e qëndrueshëm social dhe ekonomik të vendit, si dhe VKM nr.814, datë 31.12.2018 “Për miratimin e dokumentit të politikave për pyjet në Shqipëri, 2019–2030”.

Gjithashtu, projektvendimi është hartuar në përputhje me parashikimet e dokumenteve sektoriale që ndërthuren me pyjet.

1. **ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME**

Pyjet si pasuri kombëtare, kanë peshë dhe rëndësi të veçantë në zhvillimin dhe progresin e vendit, ndaj duhen pozicionuar në një linjë me politikat dhe objektivat strategjike të zhvillimit kombëtar, me kontribut të qenësishëm, duke zhvilluar sektorin nëpërmjet një sistemi të planifikimit, zbatimit dhe monitorimit të politikave, strategjive, programeve, dhe planeve të mbarështimit, duke integruar dhe optimizuar interesat midis përdoruesve dhe mundësive të përdorimit/ shfrytëzimit të fondit pyjor.

Propozimi i këtij vendimi synon të përfshijë në një dokument të vetëm të gjitha tarifat dhe çmimet në fondin pyjor kombëtar, në përputhje me autorizimet ligjore sipas pikës 4 të nenit 25, dhe pikës 5 të nenit 27, të ligjit nr. 57/2020, datë 30.04.2020, “Për pyjet”.

Gjithashtu, miratimi i këtij vendimi del si domosdoshmëri për rregullimin financiar të përfitimeve nga shfrytëzimi i shërbimeve në ekosistem, përfitimeve nga shfrytëzimi për veprimtari ekonomike që zhvillohen në fondin pyjor kombëtar, përfitimeve nga prodhimi dhe shfrytëzimi i prodhimeve jodrusore nga pylli, përfitimeve nga prodhimi dhe shfrytëzimi i materialit drusor, dhe ndryshimin e disa tarifave sipas çmimeve të tregut, që kanë ndryshuar ndër vite si dhe heqjen e disa tarifave për veprimtari të cilat tashmë, nuk lejohen të zhvillohen në fondin pyjor kombëtar si p.sh., tarifat për dhënie në përdorim me kontratë qeraje për nxjerrje, prodhim dhe depozitim materialesh inerte direkt nga sipërfaqja (karrierë) apo vendosjen e tarifave për fotovoltaikët.

Për sa më sipër, vendimi i propozuar do të sjellë një administrim më të mirë të sektorit dhe fondit pyjor kombëtar, duke patur si pritshmëri për të ardhmen, mundësimin e efekteve financiare pozitive në sektor.

1. **VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Projektvendimi mbështetet në nenin 100 të Kushtetutës, të pikës 4 të nenit 25, dhe të pikës 5 të nenit 27, të ligjit nr. 57/2020, datë 30.04.2020, “Për pyjet” dhe vjen si bashkëpropozim i ministrit të Turizmit dhe Mjedisit dhe ministrit të Financave dhe Ekonomisë.

1. **VLERËSIMI I SHKALLËS SË PËRAFRIMIT ME ACQUIS E BE-së (PËR PROJEKTAKTET NORMATIVE)**

Akti i propozuar nuk synon të përafrojë asnjë dokument të *acquis e BE-së*, pasi është akt që bazohet në legjislacionin e brendshëm të vendit.

1. **PËRMBLEDHJE SHPJEGUESE E PËRMBAJTJES SË PROJEKTAKTIT**

Nëpërmjet këtij projektakti, parashikohet përcaktimi i tarifave për sipërfaqet që shfrytëzohen për heqjen nga fondi pyjor kombëtar, tarifat dysheme për dhënien në përdorim me kontratë qeraje të fondit pyjor për ushtrimin e veprimtarive të ndryshme ekonomike, çmimet dhe tarifat për prodhimet drusore dhe jo drusore, tarifat për grumbullimin dhe nxjerrjen e prodhimeve të dyta si dhe tarifat e shpërblimit të dëmeve të shkaktuara në fondin pyjor.

Në pikën 1, janë parashikuar tarifat sipas shtojcave, të cilat janë pjesë përbërëse e këtij vendimi me përcaktimet e veprimtarive për secilën prej tyre.

Në pikën 2, janë parashikuar tarifat për dhënien në përdorim të fondit pyjor kombëtar me përcaktimet e veprimtarive në 13 tabelat sipas shtojcës nr.1.

Në pikën 3 janë parashikuar tarifat dhe çmimet për shfytëzimin e fondit pyjor kombëtar, sipas përcaktimeve të shtojcës nr.2.

Në pikën 4, janë parashikuar tarifat për sipërfaqet që shfrytëzohen për heqjen nga fondi pyjor kombëtar dhe çfarë ato marrin në konsideratë për llogaritjen e tyre.

Në pikën 5, janë parashikuar tarifat dhe çmimet për prodhimet drusore dhe jo drusore pyjore, për grumbullimin dhe nxjerrjen e prodhimeve të dyta, sipas përcaktimeve në shtojcën nr. 3.

Në vijim, në pikën 6 është parashikuar që, me hyrjen në fuqi të këtij vendimi, në vendimin e Këshillit të Ministrave Nr. 391, datë 21.06.2006 “Për përcaktimin e tarifave në sektorin e pyjeve dhe të kullotave”, i ndryshuar, shfuqizohen vetëm tarifat për fondin pyjor kombëtar. Pra, tarifat për fondin kullosor kombëtar mbeten në fuqi për sa kohë që, legjislacioni në fuqi për kullotat, nuk ka pësuar ndryshime ligjore.

1. **INSTITUCIONET DHE ORGANET QË NGARKOHEN PËR ZBATIMIN E AKTIT**

Për zbatimin e këtij vendimi ngarkohen Ministria e Turizmit dhe Mjedisit, Ministria e Financave dhe Ekonomisë, njësitë e vetëqeverisjes vendore dhe Agjencia Kombëtare e Pyjeve.

1. **PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT**

Në hartimin e këtij projekvendimi kanë kontribuar specialistët e Ministrisë së Turizmit dhe Mjedisit (Drejtoria e Programeve të Zhvillimit të Mjedisit, Sektori i Pyjeve dhe Kullotave dhe Sektori i Programimit, Hartimit dhe Harmonizimit të Akteve Rregullatore) si dhe është koordinuar me Ministrinë e Financave dhe Ekonomisë, pasi ky akt del si bashkëpropozim edhe me ministrin përgjegjës për financat dhe ekonominë.

Projektvendimi, pas bashkëfirmosjes, do të dërgohet për mendim në ministritë e linjës, nëpërmjet sistemit *e-aktet*, konkretisht në Ministrinë e Brendshme, Ministrinë e Drejtësisë dhe në Ministrinë e Bujqësisë dhe Zhvillimit Rural.

Gjithashtu, ky projektvendim do përcillet me shkresë zyrtare për mendim edhe në Agjencinë për Mbështetjen e Vetëqeverisjes Vendore për shqyrtim nga Këshilli Konsultativ.

1. **RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Projekvendimi nuk ka efekte financiare shtesë për buxhetin e shtetit, por do të çojë në rritje të të ardhurave për buxhetin e njësive të vetëqeverisjes vendore.

 **M I N I S T Ë R M I N I S T Ë R**

**Mirela KUMBARO FURXHI Delina IBRAHIMAJ**

Punoi: A.Tafili, Specialist

Miratoi: Y.Hoxha, Përgjegjës Sektori

 I.Çela, Specialist

 E.Çabej, Përgjegjëse Sektori

 E.Tarelli, Drejtore Drejtorie

 K.Marika, Drejtore Drejtorie

 A.Karaja, Drejtor i Përgjithshëm

Konfirmoi:L.Beqiraj Agalliu, Sekretar i Përgjithshëm

Kopje 3, Datë 23.06.2022